“O‘zbekkino” bosh direktori Otabek Musayev: 2020-yilda tarixiy film suratga olishni rejalashtirganmiz

Milliy matbuot markazida 25-mart kuni “O‘zbekkino” Milliy agentligi faoliyatiga bag‘ishlangan matbuot anjumani bo‘lib o‘tdi, deya xabar bermoqda “Daryo” muxbiri.

Matbuot anjumanida jurnalistlar O‘zbekistonda to‘liq metrajli tarixiy film suratga olish vaqti kelgani, bu boradagi ishlar qachon boshlanishi haqidagi savol bilan “O‘zbekkino” bosh direktori Otabek Musayevga murojaat qildi.
“Film suratga olish ishlari bir necha jarayonlarga bo‘linadi — filmoldi tayyorgarliklari, ssenariy yozish jarayoni, jamoa yig‘ish, aktyorlar jamoasini shakillantirish va h.k. Hozirgi sa’y-harakatlar oxir-oqibat tarixiy filmlar suratga olinishi uchun qilinmoqda”, — dedi Otabek Musayev. 
“To‘g‘ri, ko‘p narsa pulga bog‘liq deyishadi, ammo hamma narsani ham pulga bog‘lash yaxshi emas. Qaysi mavzuni gapirmaylik, o‘sha mavzu og‘riqli bo‘lib chiqadi. Bu yaxshi, chunki og‘rib tursa, shuni davolash kerak, deb o‘ylab yuramiz”, — dedi “O‘zbekino” Milliy agentligi bosh direktori.
“Iyul oyida ‘O‘zbekkino’ Milliy agentligining besh yillik dasturini topshiramiz, unda 2020-yil tarixiy filmni suratga olishni rejalashtirganmiz. Tarixiy filmni suratga olgandan keyin, u dunyo ko‘radigan, tan beradigan darajada bo‘lishi kerak”, — deya qo‘shimcha qildi Otabek Musayev.